(Návrh)

**ZÁKON**

z ........ 2016,

**ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 39/2013 o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 484/2013 Z. z., zákona č. 58/2014 Z. z., zákona č. 79/2015 Z. z. a zákona č. 262/2015 Z. z. sa mení a dopĺňa takto:

1. V § 2 sa za písmeno f) vkladajú nové písmená g) a h), ktoré znejú:

„g) prevádzkovateľ je fyzická osoba - podnikateľ alebo právnická osoba, ktorá úplne alebo čiastočne prevádzkuje prevádzku,

 h) stavebník je osoba, ktorá zodpovedá za stavebnú činnosť s cieľom vybudovať prevádzku na činnosť podľa prílohy č. 1, alebo s cieľom zmeniť stavbu,“.

Doterajšie písmená g) až p) sa označujú ako písmená i) až q).

1. V § 3 ods. 3 písm. b) treťom bode sa vypúšťajú slová „a na jej uvedenie do prevádzky“.
2. V § 3 odsek 4 znie:

„(4) Ak ide o integrované povoľovanie prevádzky, ktoré vyžaduje konanie podľa osobitného predpisu22),Slovenská inšpekcia životného prostredia (ďalej len "inšpekcia") má v integrovanom povoľovaní pôsobnosť špeciálneho stavebného úradu podľa osobitného predpisu23)okrem pôsobnosti vo veciach územného rozhodovania a vyvlastnenia.“.

Poznámka pod čiarou k odkazu 22 znie:

„22)§ 60 až 74 a § 86 až 88 zákona č. 50/1976 Zb. v znení neskorších predpisov.“.

1. V § 7 ods. 1  písmene j) sa za slová „oxidu uhličitého“ vkladajú slová „a jeho vtláčanie“.
2. V § 7 sa odsek 1 dopĺňa písmenom r), ktoré znie:

„r) označenie stavebníka, ak je inou osobou ako prevádzkovateľ.“.

1. V § 8 ods. 3 písmene d) sa vkladá na začiatku vety slovo „o“.
2. V § 9 ods. 2 sa slová „§ 11 ods. 3 písm. d)“ nahrádzajú slovami „§ 11 ods. 6 písm. d)“.
3. V§ 9 sa odsek 4 dopĺňa písmenom g), ktoré znie:

„g) ministerstvo vo veci určenia odchylných hodnôt z emisných limitov najlepších dostupných techník podľa § 22 ods. 6.“.

1. V § 10 písm. c) sa slová „§ 11 ods. 3 písm. d)“ nahrádzajú slovami „§ 11 ods. 6 písm. d)“.
2. V § 11 sa za odsek 3 vkladajú nové odseky 4 a 5, ktoré znejú:

„(4) Inšpekcia overí úplnosť žiadosti najneskôr do 60 dní od podania žiadosti.

 (5) Ak inšpekcia v priebehu konania zistí, že nie je možné v konaní pokračovať, vyzve predkladateľa žiadosti na doplnenie podkladov, pričom inšpekcia určí po konzultácii s prevádzkovateľom alebo stavebníkom primeranú lehotu na doplnenie podkladov.“.

Doterajšie odseky 4 až 7 sa označujú ako odseky 6 až 9.

1. V § 11 sa za odsek 7 vkladá nový odsek 8, ktorý znie:

„(8) Prevádzkovateľ podá žiadosť o zmenu integrovaného povolenia v lehote najmenej päť mesiacov pred uplynutím lehoty platnosti povolenia. Ak sa konanie predĺži nad rámec piatich mesiacov bez zavinenia prevádzkovateľa, platia pre prevádzkovateľa podmienky určené v povolení pred podaním žiadosti o zmenu integrovaného povolenia až do ukončenia tohto konania.“.

Doterajšie odseky 8 a 9 sa označujú ako odseky 9 a 10.

1. V § 11  ods. 9 sa slová „odsekov 4 a 5“ nahrádzajú slovami „odsekov 6 a 7“.
2. V § 11 ods. 10 sa slová „v odseku 6“ nahrádzajú slovami „v odseku 9“.
3. V § 12 ods. 1 sa slová „§ 11 ods. 3 písm. a)“ nahrádzajú slovami „§ 11 ods. 6 písm. a)“ a slová „§ 11 ods. 4“ sa nahrádzajú slovami „§ 11 ods. 7“.
4. V § 15 ods. 1 sa za slovo „pojednávanie“ vkladajú slová „aj vtedy“.
5. V § 15 ods. 2 sa slová „§ 11 ods. 3“ nahrádzajú slovami „§ 11 ods. 6“ a slová „§ 11 ods. 4“ sa nahrádzajú slovami „§ 11 ods. 7“.
6. V § 15 ods. 3 sa slová „§ 11 ods. 3 písm. a) a f)“ nahrádzajú slovami „§ 11 ods. 6 písm. a) a f)“ a slová „§ 11 ods. 3 písm. d)“ sa nahrádzajú slovami „§ 11 ods. 6 písm. d)“.
7. V § 16  úvodnej vete sa za slovo „konanie,“ vkladajú slová „ak nezačala konanie z vlastného podnetu,“.
8. § 19 sa dopĺňa odsekom 6, ktorý znie:

„ (6) Ak prevádzkovateľ nie je stavebníkom inšpekcia vydá povolenie v ktorom určí podmienky na vykonávanie činnosti pre prevádzkovateľa a samostatné povolenie s podmienkami pre stavebníka.“.

1. V § 21 sa odsek 2 dopĺňa písmenom p), ktoré znie:

„p) určí opatrenia na vyčlenenie vhodného priestoru na umiestnenie zariadenia na zachytávanie a vtláčanie oxidu uhličitého na základe posúdenia splnených podmienok podľa § 7 ods. 1 písm. j) a iných dostupných informácií, ktoré sa týkajú najmä ochrany životného prostredia a zdravia ľudí.“.

1. V § 25 ods. 4 sa číslo “50“ nahrádza číslom „20“.
2. V § 26 sa odsek 1 dopĺňa písmenom f), ktoré znie:

„f) plniť opatrenia na nápravu podľa § 35 ods. 2 písm. a).“.

1. § 26 sa dopĺňa odsekmi 9 a 10, ktoré znejú:

 „(9) Prevádzkovateľ je povinný uzavrieť skládku odpadov alebo jej časť alebo vykonať jej rekultiváciu najneskôr v posledný deň lehoty uvedenej v povolení vydanom na základe žiadosti o udelenie súhlasu podľa odseku 8; túto lehotu nie je možné predĺžiť.

(10) Prevádzkovateľ je povinný v lehote do troch mesiacov odo dňa uplynutia lehoty uvedenej v  povolení podľa odseku 9 podať inšpekcii návrh na kolaudáciu stavby po uzavretí skládky odpadov alebo jej časti alebo jej rekultivácii.“.

1. V § 29 ods. 1 úvodnej vete sa slovo “rozhodne“ nahrádza slovami „začne konanie“.
2. V § 31 sa odsek 1 dopĺňa písmenom j), ktoré znie:

„j) je dotknutým orgánom vo veci určenia odchylných hodnôt z emisných limitov podľa § 22 ods. 6.“.

1. V § 33 ods. 4 písm. a) sa na konci pripájajú tieto slová: „a poskytnúť sprievod povereného zamestnanca prevádzkovateľa“.
2. V § 37 ods. 1 sa za písmeno m) vkladajú nové písmená n) a o), ktoré znejú:

„n) neuzavrel skládku odpadov alebo jej časť alebo nevykonal jej rekultiváciu v lehote podľa § 26 ods. 9,

o) nepožiadal o kolaudáciu stavby v lehote podľa § 26 ods. 10,“.

Doterajšie písmená n) až q) sa označujú ako písmená p) až s).

1. V § 37 ods. 1 písmeno q) znie:

„q) nesplnil niektorú z povinností podľa § 26 ods. 2 až 4 a 8,“.

1. V § 37 ods. 3 sa slová „až o) a q)“ nahrádzajú slovami „až m) a p) až s)“.
2. V § 37 sa za odsek 3 vkladá nový odsek 4, ktorý znie:

„(4) Za porušenie povinnosti podľa odseku 1 písm. n) a o) inšpekcia uloží pokutu od 150 000 eur do 1 000 000 eur.“.

Doterajšie odseky 4 až 8 sa označujú ako odseky 5 až 9.

1. V § 39 sa za slovo „25“ vkladajú slová „ , 26 ods. 9“.
2. Za § 40c sa vkladá nový § 40d, ktorý vrátane nadpisu znie:

 „§ 40d

 Prechodné ustanovenia k úpravám účinným od 1. júla 2017

1. Začaté a neskončené konania sa skončia podľa predpisov účinných do 30. júna 2017.

1. Začaté a neskončené konania o uložení pokuty sa dokončia podľa predpisov účinných do 30. júna 2017.“.
2. Poznámky pod čiarou k odkazom 2, 5, 26 a 34 znejú:

„2) § 15 zákona č. 151/2002 Z. z. o používaní genetických technológií a geneticky modifikovaných organizmov v znení neskorších predpisov.

5) § 4 zákona č. 151/2002 Z. z. v znení neskorších predpisov.

 26) Zákon č. 128/2015 Z. z. o prevencii závažných priemyselných havárií a o zmene a doplnení niektorých zákonov.

 34) § 8 ods. 6 zákona č. 128/2015 Z. z.“.

1. V prílohe č. 1 v bode 6.9 sa za slovo „prevádzky“ vkladajú slová „a súvisiace povrchové, prepravné a vtláčacie zariadenia“.

**Čl. II**

Tento zákon nadobúda účinnosť 1. júla 2017.